ΓΡΑΠΤΗ ΕΡΩΤΗΣΗ E-1462/97 υποβολή: Cristiana Muscardini (NI) προς την Επιτροπή (28 Απριλίου 1997)

Θέμα: Παραβίαση των δικαιωμάτων πρόσβασης στα ατομικά στοιχεία εκ μέρους της Telecom Italia

Γνωρίζουμε στην Επιτροπή ότι η Telecom Italia S.p.A. έχει εδώ και περισσότερο από ένα χρόνο αρχίσει τη διανομή ενός «διαφανούς λογαριασμού» στον οποίο δίνονται καθαρά όλα τα στοιχεία που αφορούν την τιμολόγηση, συμπεριλαμβανομένου του καταλόγου όλων των αστικών και υπεραστικών κλήσεων που ξεπερνούν ένα ορισμένο ποσόν και επισημαίνουμε ότι ο κατάλογος αυτός παρουσιάζεται με κενά, με αντικατάσταση δηλαδή των τελευταίων τριών ή τεσσάρων ψηφίων του καλούμενου αριθμού με αστερίσκους ή άλλα σημεία που καθιστούν αδύνατη την αναγνώριση.

Αυτή η διαδικασία «απόκρυψης» παρουσιάζεται από την Telecom Italia S.p.A. ως εφαρμογή μη προσδιοριζόμενων κοινοτικών οδηγιών.

Επειδή είναι απολύτως αδύνατο να ζητηθεί ο κατάλογος των πραγματοποιούμενων κλήσεων να δίνεται με απόλυτη σαφήνεια και χωρίς κανένα κενό και τα σημερινά «πλήρη» έγγραφα λογαριασμών θα αντικατασταθούν σύντομα από τους ανωτέρω «αλλοιωμένους» καταλόγους, θα ήθελα να πληροφορηθώ:

1. σε ποιά κοινοτική οδηγία μπορεί ενδεχομένως να αναφέρεται η Telecom Italia S.p.A. 7

2. εάν η εν λόγω διαδικασία βρίσκεται σε αντίθεση με την οδηγία 95/46/ΕΚ ((ΕΕ L 281 της 23.11.1995, σελ. 31.)) της 24ης Οκτωβρίου 1995 άρθρο 12, και ιδίως στοιχείο α), δεύτερη περίπτωση 7

3. στην περίπτωση κατά την οποία υφίσταται αντίθεση με την προαναφερθείσα οδηγία, ποιά μέτρα σκοπεύει να πάρει η Επιτροπή έναντι της Telecom Italia S.p.A., για να προστατεύσει τον εμπιστευτικό χαρακτήρα των ατομικών στοιχείων και το συνεπακόλουθο δικαίωμα πρόσβασης στα στοιχεία αυτά κατά τρόπο κατανοητό.

Απάντηση του κ. Monti εξ ονόματος της Επιτροπής (30 Ιουνίου 1997)

Τρία κοινοτικά κείμενα, ένα το οποίο έχει εκδοθεί και δύο που έχουν προταθεί, σχετίζονται με την υπόθεση στην οποία αναφέρεται το αξιότιμο μέλος: η οδηγία 95/46/ΕΚ ((ΕΕ L 281 της 23.11.1995 )) του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, η πρόταση οδηγίας σχετικά με την επεξεργασία των προσωπικών δεδομένων και την προστασία της ιδιωτικής ζωής στον τομέα των τηλεπικοινωνιών και η πρόταση οδηγίας σχετικά με την εφαρμογή της παροχής ανοικτού δικτύου (ΟΝΡ) στη φωνητική τηλεφωνία και την παροχή καθολικής υπηρεσίας τηλεπικοινωνιών σε ανταγωνιστικό περιβάλλον (σε αντικατάσταση της οδηγίας 95/62/ΕΚ ((ΕΕ C 371 της 9.12.1996 ))). Κανένα από τα κείμενα αυτά δεν καθιστά υποχρεωτική την αλλοίωση των αριθμών των κλήσεων που αναφέρονται στους αναλυτικούς λογαριασμούς τηλεφώνου.

Ωστόσο, η κοινή θέση (ΕΚ) 57/96 ((ΕΕ C 315 της 24.10.1996 )) που εξέδωσε το Συμβούλιο στις 12 Σεπτεμβρίου 1996 με σκοπό να εκδοθεί η οδηγία σχετικά με την επεξεργασία των προσωπικών δεδομένων και την προστασία της ιδιωτικής ζωής στον τομέα των τηλεπικοινωνιών (που έγινε δεκτή σε δεύτερη ανάγνωση από το Κοινοβούλιο στις 16 Ιανουαρίου 1997, με ορισμένες τροποποιήσεις) προβλέπει ότι οι συνδρομητές έχουν το δικαίωμα να λαμβάνουν μη αναλυτικούς λογαριασμούς και ότι τα κράτη μέλη πρέπει να θεσπίσουν εθνικές διατάξεις που θα συμβιβάζουν το δικαίωμα των συνδρομητών να λαμβάνουν αναλυτικούς λογαριασμούς με το δικαίωμα της προστασίας της ιδιωτικής ζωής των χρηστών που πραγματοποιούν τις κλήσεις και των συνδρομητών που λαμβάνουν κλήσεις. Μία αιτιολογική σκέψη της προτεινόμενης οδηγίας, όπως περιλαμβάνεται στην κοινή θέση, δείχνει ότι αυτό είναι δυνατόν να επιτευχθεί «εξασφαλίζοντας στους εν λόγω χρήστες και συνδρομητές την ύπαρξη επαρκών εναλλακτικών διαδικασιών για τις επικοινωνίες ή τις πληρωμές « ή απαιτώντας « τη διαγραφή ορισμένων ψηφίων από τους αριθμούς που αναφέρονται στους αναλυτικούς λογαριασμούς».

Αυτόσημαίνει ότι όταν δεν προσφέρονται καλές εναλλακτικές λύσεις (όπως κάρτες κλήσης, προπληρωμένες τηλεφωνικές κάρτες, ή πληρωμή με πιστωτική κάρτα) που να επιτρέπουν στους χρήστες ιδιωτική πρόσβαση σε δημόσιες τηλεφωνικές υπηρεσίες χωρίς να αναφέρονται οι κλήσεις τους στους λογαριασμούς άλλων ατόμων (του συνδρομητή που πληρώνει το λογαριασμό), τα κράτη μέλη μπορούν να ζητήσουν τη διαγραφή ψηφίων από τους λογαριασμούς τηλεφώνου.

Η διαγραφή ψηφίων στους αναλυτικούς λογαριασμούς δεν είναι καθεαυτή αντίθετη στο άρθρο 12 της οδηγίας 95/46/ΕΚ. Η διάταξη αυτή δίνει στον καθένα το δικαίωμα να αποκτά από ελεγκτές δεδομένων όλα τα προσωπικά δεδομένα που τον αφορούν και τα οποία αποτελούν αντικείμενο επεξεργασίας. Το δικαίωμα αυτό ισχύει και για την επεξεργασία δεδομένων στον τομέα των τηλεπικοινωνιών. Τα άτομα λοιπόν τα οποία αφορούν τα δεδομένα δικαιούνται να ασκήσουν τα δικαιώματα που τους δίνει το άρθρο 12 της οδηγίας 95/46/ΕΚ σύμφωνα με τις διαδικασίες που έχουν θεσπίσει τα κράτη μέλη βάσει της κοινοτικής νομοθεσίας. Ωστόσο, το άρθρο 13 της ίδιας οδηγίας επιτρέπει στα κράτη μέλη να περιορίζουν το δικαίωμα πρόσβασης προκειμένου να προστατευθούν τα δικαιώματα και οι ελευθερίες άλλων ατόμων.

Μία ακόμη νομική ρύθμιση που πρέπει να ληφθεί υπόψη είναι η απαίτηση της προτεινόμενης τροποποίησης της οδηγίας για την φωνητική τηλεφωνία σε ανοικτό δίκτυο να αναγράφονται στους λογαριασμούς αρκετά στοιχεία ώστε να είναι δυνατή η επαλήθευση και ο έλεγχος των τηλεφωνικών τελών που έχουν χρεωθεί. Ωστόσο, η απαίτηση αυτή εξαρτάται από δικαιώματα που άπτονται της επεξεργασίας των προσωπικών δεδομένων και της προστασίας της ιδιωτικής ζωής.

Είναι σαφές ότι πρέπει να εξισορροπηθούν διάφορα δικαιώματα και ότι πρέπει να ληφθεί υπόψη η κατάσταση που επικρατεί στην αγορά, ιδίως όσον αφορά την ύπαρξη εναλλακτικών δυνατοτήτων πληρωμής για τηλεπικοινωνιακές υπηρεσίες. Για τον λόγο αυτόν αφήνονται στα κράτη μέλη κάποια περιθώρια ελιγμών.